Is jy moeg? - Deon Langenhoven | Pellissier Gemeente
Hierdie tyd van die jaar kry die meeste mense swaar en begin moeg voel, asof die jaar te lank raak…
In Markus 6: 31 lees ons dat Jesus vir Sy dissipels sê dat "hulle klein groepie saam na 'n stil plek moet gaan om 'n bietjie te gaan rus".
Hierdie het gebeur net na Jesus die nuus gehoor het dat Johannes die Doper vermoor is en ook lees ons dat Hy baie besig was om te preek en siekes gesond te maak.
Hoe voel jy op die oomblik?
Het jy dalk ook rus nodig? Doen jy nog dinge wat vir jou lekker is?
Jesus wat ons volmaakte voorbeeld is wat ons wil navolg, het gereeld tyd gemaak om stil te word. Om tyd saam met Sy en ook ons Hemelse Vader te spandeer en krag te kry vir alles wat Hy moes doen en hanteer.
Hy het gewoontes, of ons kan dit ook ritmes noem, wat hy gevolg het om alles te kan hanteer wat Hy moes.
Die aard van die mens is dat ons moet laai om te kan ontlaai. Ja, ons kan nie net bly gee van onsself sonder om ook na onsself om te sien nie.
Sorg jy dalk vir iemand wat siek is, of het jy dalk klein kindertjies wat jou verskriklik besig hou tussen al die ander dinge. Jy is dalk 'n enkelmamma…
Dit is nodig dat ons onsself leer ken om te weet wat dit is wat ons moet doen om weer ons batterye te herlaai. Ek is lief vir oefen en om in die natuur stil te word. Ek het ook geleer dat my dae wat ek vroeg tyd maak om stil te word en Bybel te lees, baie beter verloop, ongeag wat gebeur gedurende my dag….
Wat is jou manier, of ritmes om te herlaai? Weet jy al?
Neem verantwoordelikheid vir jouself. Dis al hoe ons ook regtig bruikbaar vir God kan wees as ons eie tenkies vol is.
Onthou selfs die dinge wat ons vir die Here doen kan ons van Hom af weghou as ons nie tyd maak om ook by Vader stil te word nie.